【明報專訊】春暖花開,中環「大館」以「花見大館」為主題,今日起一連4日喺大館檢閱廣場搞活動,現場設置本地品牌市集銷售植物同生活小物,包括季節限定有機蔬果、菜束花、多肉植物、以種子和樹枝設計嘅工藝品等。行到攰,附近輕食攤位有售賣以本地食材製作嘅氮氣冷泡咖啡、發酵茶、西式包點、素點心同曲奇。
市集另一亮點係3個花卉工作坊,參加者可以拼湊玻璃製作小花樽,或揀選自己鍾意嘅花材製成乾花香薰燈,現場有花藝師教授插花技巧同知識,帶領參與者創作花籃。同場亦展出由日本竹藝家松本破風以扁平竹片創作嘅立體竹藝作品。
為秉持可持續發展原則,活動過後(8日)大館設植物領養服務,開放時間為朝早11時至晏晝1點,市民到時可以帶心水植物返屋企栽種。